Näyttelijälegenda Chuck Norris illallisti helsinkiläisravintolassa kuin kuka tahansa asiakas.

Kokki, ravintoloitsija ja tv-persoona Tomi Björck julkaisi tiistai-iltana suositulla Instagram-sivullaan yhteiskuvan toimintatähti Chuck Norrisin kanssa. Björck merkitsi kuvan eteläesplanadilla sijaitsevaan Bronda-ravintolaansa.

Kuva herätti ilmaan nopeasti paljon kysymysmerkkejä.

– Pitää olla todella kovaa safkaa, kun Chuck Norriskin siitä tykkää! Kuvan alla kommentoidaan ihmetellen.

Ravintola Brondasta vahvistetaan IS:lle, että Norris tosiaankin vieraili helsinkiläisravintolassa tiistai-iltana. Hän viihtyi paikalla pienen seurueen kanssa muutaman tunnin ajan, söi illallista ja nautti olostaan.

Ravintolasta kerrotaan, että Norrisin Helsingin-vierailu on ilmeisesti osa jonkinlaista kuvauskiertuetta, sillä amerikkalaistähti on vieraillut myös muissa Euroopan maissa viime aikoina.

Chuck Norris elokuvassa Lone Wolf McQuade (1983).­

77-vuotias Norris teki pitkän uran karaten parissa ja sen jälkeen näyttelijänä. Hänet tunnetaan erityisesti The Expendables -elokuvista ja Walker, Texas Ranger -tv-sarjasta, jossa tähti esiintyi vuosina 1993–2001. Hän on lisäksi esiintynyt 60-luvulta lähtien lukuisissa muissa suosituissa toimintaelokuvissa ja tv-sarjoissa.

Norrisin nimissä kerrotaan tunnetusti vitsejä, jotka korostavat tähden ylivertaisuutta. Telegraph-lehti listasi parhaat kaksi vuotta sitten, kun Norris täytti 76 vuotta.

– Kobrakäärme puri Chuck Norrisia. Viiden päivän karmaisevan kivun jälkeen kobra kuoli, kuuluu yksi vitseistä.